दादरखुर्द में सरकारी जमीन से हटाया सात एकड़ से कब्जा
कोरबा| शहर से लगे दादरखुर्द में सरकारी जमीन पर कब्जा कर बनाए गए बाउंड्रीवाल को प्रशासन व निगम की टीम ने हटा दिया है। इस मामले को लेकर नजूल तहसीलदार ने राजस्व प्रकरण के तहत बेदखली आदेश पारित किया था। कार्रवाई तहसीलदार टीआर भारद्वाज, नजूल तहसीलदार एनके सिंह, नगर निगम के अतिक्रमण निरोधी दस्ता प्रमुख योगेश राठौर के नेतृत्व में किया गया।
दादरखुर्द की पटवारी हल्का नंबर 14, खसरा नंबर 664, रकबा 0.250 हेक्टेयर व खसरा नंबर 865, रकबा 1.450 हेक्टेयर और खसरा नंबर 871, रकबा 0.920 एकड़ भूमि शासकीय घास मद में दर्ज है। इस पर विजय बुधिया ने बाउंड्रीवाल बनाकर अतिक्रमण कर लिया था। इसी तरह खसरा नंबर 879, रकबा 0.240 हेक्टेयर रास्ता मद में दर्ज है। इस जमीन को कैलाश कुमार यादव पिता धनसाय ने बाउंड्रीवाल बनाकर कब्जा कर लिया था। इन दोनों ही मामले को लेकर नजूल तहसीलदार ने प्रकरण क्रमांक 2/अ 68/2016-17 और प्रकरण क्रमांक 3/अ 68/2016-17 में बेदखली का आदेश पारित हुआ था।
होटल के चूल्हे को तोड़ा, पार्किंग खाली कराया
राजस्व विभाग व नगरीय निगम की टीम ने टीपी नगर के व्यवसायिक परिसर के पास स्थित पार्किंग जोन से अतिक्रमण हटाया है। दुकान का सामान बाहर निकालकर पार्किंग में रखने वालों को सख्त हिदायत दी गई है। नए बस स्टैण्ड के मुख्य द्वार के आसपास की दुकानों के बाहर रखे सामान के अलावा अस्थायी रूप से किए गए निर्माण को भी हटाया गया है। तहसीलदार भारद्वाज ने बताया कि पार्किंग जोन पर अतिक्रमण करने वालों को नहीं बख्शा जाएगा।
hin_Deva hin_Deva hin_Deva hin_Deva hin_Deva